Document ID: 32015R0445

ΚΑΝΟΝΙΣΜΌΣ (ΕΕ) 2015/445 ΤΗΣ ΕΠΙΤΡΟΠΉΣ
της 17ης Μαρτίου 2015
για την τροποποίηση του κανονισμού (ΕΕ) αριθ. 1178/2011 όσον αφορά τις τεχνικές απαιτήσεις και τις διοικητικές διαδικασίες για το ιπτάμενο προσωπικό της πολιτικής αεροπορίας
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 7 παράγραφος 6 και το άρθρο 8 παράγραφος 5,
Εκτιμώντας τα ακόλουθα:
(1)
Ο κανονισμός (ΕΕ) αριθ. 1178/2011 της Επιτροπής (2) καθορίζει τις τεχνικές και διοικητικές απαιτήσεις για το ιπτάμενο προσωπικό της πολιτικής αεροπορίας.
(2)
Ορισμένα κράτη μέλη έκριναν ότι ορισμένες απαιτήσεις του κανονισμού (ΕΕ) αριθ. 1178/2011 επιβάλλουν στα κράτη μέλη ή στα ενδιαφερόμενα μέρη αδικαιολόγητο και δυσανάλογο διοικητικό φόρτο ή οικονομική επιβάρυνση και ανακοίνωσαν την πρόθεσή τους να εγκρίνουν παρεκκλίσεις από ορισμένες απαιτήσεις σύμφωνα με το άρθρο 14 παράγραφος 6 του κανονισμού (ΕΚ) αριθ. 216/2008.
(3)
Οι εν λόγω προτεινόμενες εγκρίσεις παρεκκλίσεων αναλύθηκαν από τον Ευρωπαϊκό Οργανισμό Ασφάλειας της Αεροπορίας, ο οποίος στη συνέχεια υπέβαλε σύσταση στην Επιτροπή σχετικά με τη συμμόρφωση των προτεινόμενων εγκρίσεων με τις ισχύουσες προϋποθέσεις.
(4)
Τα κράτη μέλη και τα ενδιαφερόμενα μέρη στον τομέα της γενικής αεροπορίας επισήμαναν επίσης ορισμένες απαιτήσεις που θεωρούνται δυσανάλογες σε σχέση με τις εκάστοτε δραστηριότητες και τους συναφείς κινδύνους.
(5)
Εντοπίσθηκαν επίσης στον κανονισμό (ΕΕ) αριθ. 1178/2011 ορισμένα λάθη διατύπωσης, τα οποία οδηγούν σε ανεπιθύμητες δυσχέρειες εφαρμογής.
(6)
Συνεπώς, οι απαιτήσεις που προβλέπονται στον κανονισμό (ΕΕ) αριθ. 1178/2011 πρέπει να τροποποιηθούν, ώστε να εισαχθούν οι παρεκκλίσεις που καθιστούν σαφέστερους τους κανόνες, να εισαχθούν ορισμένες ελαφρύνσεις για τη γενική αεροπορία και να διορθωθούν ορισμένα λάθη διατύπωσης.
(7)
Επιπλέον, με βάση παρατηρήσεις που υποβλήθηκαν από τα κράτη μέλη και τα ενδιαφερόμενα μέρη, διαπιστώθηκε ότι οι απαιτήσεις του παραρτήματος VII του κανονισμού (ΕΕ) αριθ. 1178/2011 ενδέχεται να είναι δυσανάλογες σε σχέση με τη δραστηριότητα και τον συναφή κίνδυνο φορέων εκπαίδευσης που παρέχουν εκπαίδευση μόνο για το πτυχίο χειριστή ελαφρών αεροσκαφών, το πτυχίο χειριστή ιδιωτικών αεροσκαφών, το πτυχίο χειριστή αερόστατων και το πτυχίο χειριστή ανεμοπλάνων.
(8)
Τα κράτη μέλη και τα ενδιαφερόμενα μέρη συμφωνούν ότι υπάρχει επομένως γενική ανάγκη να δοθεί περισσότερος χρόνος για να εκπονηθεί καταλληλότερο σύνολο κανόνων για τις δραστηριότητες γενικής αεροπορίας, οι οποίοι θα αρμόζουν καλύτερα στις δραστηριότητες του εν λόγω τομέα της αεροπορίας χωρίς να περιορίζονται οι προδιαγραφές ασφαλείας.
(9)
Επιπλέον, προκειμένου να δοθεί ο απαραίτητος χρόνος για την εκπόνηση των εν λόγω κανόνων, η ημερομηνία εφαρμογής των διατάξεων του παραρτήματος VII του κανονισμού (ΕΕ) αριθ. 1178/2011 για φορείς εκπαίδευσης που παρέχουν εκπαίδευση μόνο για εθνικά πτυχία επιλέξιμα για μετατροπή σε πτυχία χειριστή ελαφρών αεροσκαφών, πτυχία χειριστή αερόστατων και πτυχία χειριστή ανεμοπλάνων του Μέρους-πτυχίο πληρώματος πτήσης (FCL) πρέπει να παραταθεί έως τις 8 Απριλίου 2018.
(10)
Συνεπώς, ο κανονισμός (ΕΕ) αριθ. 1178/2011 πρέπει να τροποποιηθεί αναλόγως.
(11)
Θα πρέπει επίσης να τροποποιηθεί ο κανονισμός (ΕΕ) αριθ. 290/2012 της Επιτροπής (3), ο οποίος τροποποιεί τον κανονισμό (ΕΕ) αριθ. 1178/2011, επειδή περιέχει αυτοτελή ρύθμιση σχετικά με την ημερομηνία εφαρμογής των διατάξεων των παραρτημάτων VI και VII του κανονισμού (ΕΕ) αριθ. 1178/2011, ώστε να εξασφαλιστεί ασφάλεια δικαίου και σαφήνεια.
(12)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του Ευρωπαϊκού Οργανισμού Ασφάλειας της Αεροπορίας που συστάθηκε δυνάμει του άρθρου 65 του κανονισμού (ΕΚ) αριθ. 216/2008,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΕ) αριθ. 1178/2011 της Επιτροπής τροποποιείται ως εξής:
(1)
Στο άρθρο 8, η παράγραφος 1 αντικαθίσταται από το ακόλουθο κείμενο:
«1. Με την επιφύλαξη του άρθρου 12 του κανονισμού (ΕΚ) αριθ. 216/2008 και στις περιπτώσεις που δεν έχουν συναφθεί συμφωνίες μεταξύ της Ένωσης και τρίτης χώρας οι οποίες να καλύπτουν τις άδειες χειριστών, τα κράτη μέλη μπορούν να δέχονται τις άδειες, τις ικανότητες ή τα πιστοποιητικά τρίτης χώρας και τα συναφή ιατρικά πιστοποιητικά που έχουν εκδοθεί από τρίτη χώρα ή για λογαριασμό της, σύμφωνα με τις διατάξεις του παραρτήματος III του παρόντος κανονισμού.»
(2)
Στο άρθρο 10α η παράγραφος 3 αντικαθίσταται από το ακόλουθο κείμενο:
«3. Οι φορείς εκπαίδευσης χειριστών που συμμορφώνονται προς τις κοινές απαιτήσεις αεροπορίας επιτρέπεται να παρέχουν εκπαίδευση για πτυχίο χειριστή ιδιωτικών αεροσκαφών (PPL) του Μέρους-FCL, για τις συναφείς ικανότητες που περιλαμβάνονται στην καταχώριση και για πτυχίο χειριστή ελαφρών αεροσκαφών (LAPL) έως τις 8 Απριλίου 2018, χωρίς να συμμορφώνονται με τις διατάξεις του παραρτήματος VI και VII, εφόσον είχαν καταχωρισθεί πριν από τις 8 Απριλίου 2015.»
(3)
Το άρθρο 12 τροποποιείται ως εξής:
α)
η παράγραφος 2 αντικαθίσταται από το ακόλουθο κείμενο:
«2. Κατά παρέκκλιση από την παράγραφο 1, τα κράτη μέλη μπορούν να αποφασίσουν να μην εφαρμόζουν τις ακόλουθες διατάξεις του παραρτήματος I έως τις 8 Απριλίου 2015:
α)
τις διατάξεις που αφορούν τις άδειες χειριστών μηχανοκίνητων αεροσκαφών και αερόπλοιων·
β)
τις διατάξεις της FCL.820·
γ)
στην περίπτωση των ελικοπτέρων, τις διατάξεις της ενότητας 8 του τμήματος I·
δ)
τις διατάξεις της ενότητας 11 του τμήματος I.»
β)
παρεμβάλλεται η ακόλουθη παράγραφος 2α:
«2α. Κατά παρέκκλιση από την παράγραφο 1, τα κράτη μέλη μπορούν να αποφασίσουν να μην εφαρμόζουν τις ακόλουθες διατάξεις του παραρτήματος I έως τις 8 Απριλίου 2018:
α)
τις διατάξεις που αφορούν τις άδειες χειριστών ανεμοπλάνων και αερόστατων·
β)
τις διατάξεις του τμήματος B·
γ)
τις διατάξεις των FCL.800, FCL.805, FCL.815·
δ)
τις διατάξεις της ενότητας 10 του τμήματος I.»
γ)
η παράγραφος 4 αντικαθίσταται από το ακόλουθο κείμενο:
«4. Κατά παρέκκλιση από την παράγραφο 1, τα κράτη μέλη μπορούν να αποφασίσουν να μην εφαρμόζουν τις διατάξεις του παρόντος κανονισμού, έως τις 8 Απριλίου 2016, σε χειριστές κατόχους πτυχίου και συναφούς ιατρικού πιστοποιητικού έκδοσης τρίτης χώρας, οι οποίοι λαμβάνουν μέρος στη μη εμπορική πτητική λειτουργία αεροσκάφους, όπως ορίζεται στο άρθρο 4 παράγραφος 1 στοιχεία β) ή γ) του κανονισμού (ΕΚ) αριθ. 216/2008.»
(5)
Τα παραρτήματα I, II, III, VΙ και VII τροποποιούνται σύμφωνα με το παράρτημα του παρόντος κανονισμού.
Άρθρο 2
Στον κανονισμό (ΕΕ) αριθ. 290/2012 της Επιτροπής, στο άρθρο 2 παράγραφος 2 διαγράφεται το στοιχείο στ).
Άρθρο 3
1. Ο παρών κανονισμός αρχίζει να ισχύει την 8η Απριλίου 2015.
2. Κατά παρέκκλιση από την παράγραφο 1, οι τροποποιήσεις των διατάξεων των FCL315.Α, FCL.410.Α, FCL.725.A του παραρτήματος I ισχύουν από τις 8 Απριλίου 2018.
3. Κατά παρέκκλιση από την παράγραφο 1, τα κράτη μέλη μπορούν να αποφασίσουν να μην εφαρμόζουν τις διατάξεις των παραρτημάτων VI και VII, έως τις 8 Απριλίου 2018, σε φορείς εκπαίδευσης που παρέχουν εκπαίδευση μόνο για εθνικό πτυχίο που είναι επιλέξιμο, σύμφωνα με το άρθρο 4 παράγραφος 3 του κανονισμού (ΕΕ) αριθ. 1178/2011, για μετατροπή σε πτυχίο χειριστή ελαφρών αεροσκαφών (LAPL), πτυχίο χειριστή ανεμοπτέρων (SPL) ή πτυχίο χειριστή αερόστατων (BPL) του Μέρους πτυχίου πληρώματος πτήσης (FCL).
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Μαρτίου 2015.

Labels: 12
8
9
0